Aleksei Turovski

Aleksei Turovski (sündinud 4. augustil 1946 Moskvas Nõukogude Liidus) on juudi päritolu Eesti zooloog. 

Tema töö- ja huvivaldkonnad on parasitoloogia, etoloogia, zoosemiootika, mütoloogia ja paleontoloogia.

Elulugu 
Aleksei Turovski kolis perega Tallinna, kui oli kolmekuune.

Turovski lõpetas 1965. aastal Tallinna 19. keskkooli. 1973. aastal lõpetas ta Tartu Riikliku Ülikooli zooloogia erialal. Kaks aastat õppis ta ka keemiat.

Alates 1972. aastast töötab ta Tallinna loomaaias parasitoloogi, ringijuhendaja ja ekskursioonijuhina. Aastatel 1976–2001 töötas ta Eesti mereinstituudis. Samuti õpetab ta Tartu ja Tallinna ülikoolis loomapsühholoogiat ja zoosemiootikat.

Turovski on uurinud Eesti kalade parasiite. Ta on kirjutanud palju raamatuid, sealhulgas "Loomult loom" (2004) ja "Loomad. Sipelgast vaalani" (2007).

Ta kandideeris 2015. aasta Riigikogu valimistel sotsiaaldemokraatliku erakonna nimekirjas valimisringkonnas nr 1 ja sai 1787 häält, kuid ei pääsenud riigikokku.

Ta on tuntud elava miimika ja avatud suhtlemise poolest. 

Turovskil on huvi ka kulturoloogia vastu. Hinnatud loomaeksperdina on ta esinenud paljudes Eesti raadio- ja telesaadetes.

Tunnustus 
 2002 – Koosmeele auhind
 2006 – Haabersti elutöö preemia Tallinna Loomaaia tutvustamise ja arendamise, samuti noorte loodushariduse edendamise eest 
 2007 – Eesti Eluteaduse Hoidja
 2008 – Tallinna teenetemärk
 2010 – Valgetähe V klassi teenetemärk 
 2019 – Tallinna vapimärk
 2020 – riiklik haridustöötaja elutööpreemia

Publikatsioonid

Raamatud
2004 "Loomult loom"
2004 "Kalade parasiidid ja silmaga nähtavad haiguslikud muutused"
2006 "365 põnevat, õpetlikku ja naljakat lugu loomadest" 
2007 "Loomad. Sipelgast vaalani"
2008 "Minu loomad"
2009 "Kassipoeg Võilill"
2010 "Vabaneeme esimene reis"
2010 "Loomalood"
2011 "Mälumängud lastele: põnev loomariik"
2012 "Loomadest, armastusega"
2016 "Teekond urust templisse ehk märk on vaataja silmades"

Isiklikku 
Aleksei Turovski ema Anita Turovskaja ja isa Markus Turovski tutvusid Moskva ülikoolis ning hiljem abiellusid. Turovski vanemad lahutasid, kui ta oli kuueaastane. Oma emast rääkis Turovski elulooraamatus ainult ülivõrdes. Ema võimaldas tal tegeleda oma huvidega ning viis ta kokku heade õpetajatega. Oma isa pidas Turovski parimaks sõbraks ja õpetajaks. Ka siis, kui isa kolis tagasi Moskvasse ja abiellus teise naisega, said nad väga hästi läbi ja suhtlesid tihti kirja teel.

Ta on olnud kolm korda abielus. Esimene abielu algas tudengieas ning kestis poolteist aastat. Teine abielu algas ülikooli neljanda kursuse ajal. Sellest abielust on tal tütar Evelyn. Kolmandast abielust on tal kaks poega: Marcus (sündinud 1984) ja Mattias (sündinud 1986).

Viited

Kirjandus
 Piret Mäeniit. Aleksei Turovski ja teised loomad: Vaatluspäevik, Tallinn: Tänapäev, 2013.
 Ekaterina Velmezova, Kalevi Kull. Tõlkimine kui zoosemiootika põhiküsimus: Aleksei Turovski ja Tartu–Moskva koolkond. Acta Semiotica Estica 13, 2016. 197–210.

Välislingid 

 Aleksei Turovski Eesti Televisiooni portreesaates "Tähelaev", 15. november 2009
 Aleksei Turovski saates "Kukul külas", 7. juuli 2002, 1. osa, 2. osa
 Aleksei Turovski loengud Ööülikoolis
 Gunnar Press. Aleksei Turovski: "Ihalev naine käitub just nagu emalõvi." – Õhtuleht, 15. september 2007
 Urmas Tooming. Ordenisaaja Turovski – lastele lihtsalt onu Ljoša – Postimees, 3. veebruar 2010

Eesti bioloogid
Eesti semiootikud
Eesti zooloogid
Eesti etoloogid
Eesti kunstnikud
Zoosemiootikud
Eesti parasitoloogid
Tallinna Loomaaed
Eesti juudid
Valgetähe V klassi teenetemärgi kavalerid
Sündinud 1946